แบงก์โน้ตส์
โดนลองของ
31 ส.ค. 2554

โดนลองของ
เช้าวันนี้ใครอยากยลแอกทิวิตีของ รมว.คลัง เป็นอันต้องอารมณ์ค้าง เพราะเปิดเว็บไซต์เข้าไปเจอธงชาติจีนหราบนหน้าเว็บไซต์ พร้อมข้อความ We come from China และเรียกตัวเองว่าเป็น Hacker Sword Fook
แน่นอน อาการอย่างนี้ก็คือถูกแฮกเกอร์เจาะเข้ามาป่วนน่ะซิ ทำให้เว็บไซต์กระทรวงการ คลังใช้งานไม่ได้นานนับชั่วโมง
เจ้าหน้าที่ที่ดูแลงานด้านไอทีของกระทรวงการคลังวิ่งวุ่น ระดมกำลังกู้เว็บไซต์คืนมา เมื่อกู้กลับมาได้ก็ยืนยันว่าระบบไม่ได้รับความเสียหายแต่อย่างใด
แต่ก็ไม่มีใครยืนยันว่าการถูกแฮกเว็บไซต์ของกระทรวงมาจากสาเหตุหรือแรงจูงใจอะไร
แม้ระบบไม่เสียหาย แต่ที่น่าเป็นห่วงมากที่สุดคือ ระบบของคลังมีระบบของกรมบัญชีกลางรวมอยู่ด้วย ซึ่งแต่ละวันมีการโอนเงินเป็นหมื่นเป็นแสนล้านบาท ก็ไม่รู้ว่าวันต่อไปโดนแฮกอีกจะโดนล้วงคองูเห่าแอบโอนเงินออกไปที่อื่นได้หรือเปล่า 
คนที่ตั้งข้อสังเกตบอกว่า นี่มันเหมือนในหนังฮอลลีวูดเลยเชียว ที่มีการโจรกรรมทางอิเล็กทรอนิกส์สร้างความเสียหายมหาศาล
ภาวนาให้ไม่เสียหายจริงๆ เถอะ เพราะถ้าเสียหายแล้วปิดข่าวคงพูดกันไม่ออก ยิ่งตอนนี้รายจ่ายก็ล้นมือ รายได้ก็หายาก และรัฐบาลจะเอาเงินที่ไหนมากระชากค่าครองชีพประชาชนกันล่ะพี่น้อง